Nordens seks største lufthavne er i 2016 blevet større. Flere norske regionale lufthavne taber passagerer, mens Aalborg Lufthavn rykkede to pladser frem i tabellen.

De nordiske hovedstadslufthavne bliver større og større. Det viser passagertallene fra 2016, hvor Keflavik-lufthavnen ved Reykjavik ligger helt i front med en passagervækst på imponerende 40,5 procent til i alt 6,8 mio. passagerer. For blot fem år siden var den islandske hovedstadslufthavn mindre end Billund Lufthavn, hvilket vidner om den vækst, der har været takket være Icelandair, WOW air samt en lang række lavprisflyselskaber.

Københavns Lufthavn har også klaret sig bedre en gennemsnittet med 9,1 procent flere passagerer, således at 29 millioner-mærket blev passeret på årets sidste dag. Ved udgangen af 2017 ventes CPH at være den første nordiske lufthavn, der har flere end 30 mio. passagerer.

Den tredjestørste lufthavn i Norden er Stockholm-Arlanda, der også kom ud af 2016 med en pæn vækst og samlet 24,7 mio. passagerer. I 2017 venter lufthavnen en tocifret vækst, og det vil ikke være usandsynligt, at den svenske storlufthavn kommer op omkring 28 mio. passagerer som følge af en markant tilgang af nye ruter, der vil åbne i løbet af året.

Ser man de tre Stockholm-lufthavne, henholdsvis Arlanda, Bromma og Skavsta, som én samlet lufthavnsbetjening af den svenske hovedstadsregion, var passagertallet i 2016 på 29,2 mio., hvilket var større end det antal, som Københavns Lufthavn betjente. Omvendt kan man argumentere for, at passagertallet i Malmø-Sturup delvist hører med til den danske hovedstadsregion, hvilket vil udligne forskellen.

Også Oslo-regionen betjenes af flere lufthavne, henholdsvis Gardermoen, Sandefjord Torp og indtil den 1. november 2016 også Moss Lufthavn Rygge. Tilsammen havde de tre norske lufthavne i 2016 i alt 28,5 mio. passagerer.

Største nordiske lufthavne i 2016

Nr. Land Lufthavn Passagerer Ændring 1. DK Københavns Lufthavn 29.043.287 +9.1% 2. NO Oslo Gardermoen Lufthavn 25.788.610 +4.5% 3. SE Stockholm Arlanda Lufthavn 24.702.419 +6.7% 4. FI Helsinki Vantaa Lufthavn 17.184.681 +4.6% 5. IS Reykjavik-Keflavik Lufthavn 6.821.358 +40.4% 6. SE Gøteborg Landvetter Lufthavn 6.375.512 +3.5% 7. NO Bergen Flesland Lufthavn 5.949.060 -1.2% 8. NO Trondheim Værnes Lufthavn 4.417.490 +1.5% 9. NO Stavanger Sola Lufthavn 4.193.665 -6.8% 10. DK Billund Lufthavn 3.092.013 +6.2% 11. SE Stockholm Bromma Lufthavn 2.506.543 +0.7% 12. SE Malmø Sturup Lufthavn 2.219.565 +2.3% 13. NO Tromsø Lufthavn 2.104.861 +4.8% 14. SE Stockholm Skavsta Lufthavn 2.029.465 +11.9% 15. NO Bodø Lufthavn 1.801.249 +3.9% 16. DK Aalborg Lufthavn 1.520.987 +5.6% 17. NO Sandefjord Torp Lufthavn 1.455.264 -5.7% 18. NO Moss Lufthavn Rygge 1.304.379 -20.6% 19. SE Luleå Lufthavn 1.197.550 +1.7% 20. NO Ålesund Vigra Lufthavn 1.060.561 -1.8% Kilder: Avinor, Swedavia, lufthavnene



Rykkede to pladser frem

Ser man nærmere på udviklingen i passagertallet i 2016, så fremgår det tydeligt, at de regionale norske lufthavne har haft store udfordringer. Det gælder især i Stavanger og Bergen på vestkysten, hvor krisen i olie- og offshoremarkedet stadig kan aflæses. Tilbagegang har der også været i Ålesund samt i Sandefjord-Torp og Moss-Rygge, hvor sidstnævnte skyldes lukningen af lufthavnen ved udgangen af oktober.

Netop tilbagegangen i Torp og Rygge har givet plads til Aalborg Lufthavn, der efter et rekordår med 1,5 mio. passagerer har overhalet de to norske lavprislufthavne indenom. Således er Aalborg Lufthavn avanceret fra en 18. til en 16. plads over de største lufthavne i Norden. Billund Lufthavn ligger stadig på en solid 10. plads med 3,1 mio. passagerer. Bag Billund ligger Bromma-lufthavnen i Stockholm i behørig afstand, mens der samtidig er langt op til Stavanger-Sola på niendepladsen med hele 4,2 mio. passagerer.

I 2017 vil Moss Lufthavn Rygge ikke være en del af top 20, og i stedet ventes det, at Umeå Lufthavn i Sverige eller finske Oulu Lufthavn kommer ind og blander sig i kampen om at være blandt de 20 største i Norden.

Relaterede artikler:

Fremgang på alle fronter i CPH

Oslo passerede 25 millioner

Svenske lufthavne stormer frem

Indenrigstrafikken trak rekorden hjem i Aalborg

Flere end to mio. udenrigspassagerer i Billund